(434)

Pri vypracúvaní tabuľky 12 zohľadnilo Rakúsko tieto úvahy: a) Očakávaná prírastková doprava, t. j. očakávaný prírastkový počet cestujúcich, sa vypočítala z predpokladaného počtu rotácií ročne (996 rotácií počas predpokladaného obdobia ročne s výnimkou 770 rotácií v prvom roku a 655 rotácií v poslednom roku, so 148 sedadlami, maximálnou vzletovou hmotnosťou 68 ton a koeficientom zaťaženia 70 %) a extrapolovala na trvanie dohody o letiskových službách so spoločnosťou HLX. b) Očakávané prírastkové príjmy z leteckých činností (poplatky za obsluhu a pristávacie poplatky na základe letiskových poplatkov v danom čase) sa vypočítali za trvanie dohody o letiskových službách na základe podmienok dohodnutých so spoločnosťou HLX. Ako prírastkové príjmy Rakúsko uviedlo celkovo […] EUR. c) Očakávané prírastkové príjmy z iných ako leteckých činností (poplatky za parkovanie, útraty v termináloch atď.) sa vypočítali za trvanie dohody o letiskových službách. Rakúsko vo svojej analýze odhadlo […] EUR za odlietajúceho cestujúceho. Výsledkom bolo, že Rakúsko uviedlo […] EUR ročne. d) Okrem toho Rakúsko do svojej analýzy zahrnulo ako prírastkové príjmy aj platby, ktoré spoločnosť KFBG prijala od spolkovej krajiny Korutánsko ([…] EUR ročne). e) Ako očakávané prírastkové náklady, t. j. ako náklady vyplývajúce z transakcie so spoločnosťou HLX, ktoré sa nerealizovali v kontrafaktuálnom scenári, Rakúsko uviedlo tieto platby: — platby za marketingové služby uvedené v dohode o marketingových službách medzi spoločnosťami KFBG a HLX; […] EUR v prvom roku; […] EUR v nasledujúcich rokoch a […] EUR v poslednom roku, — platby tretej strane (Tyrolean Airways) ako podsubjektu poskytujúcemu služby pozemnej obsluhy, ako sa to uvádza v odôvodnení 379 písm. e). Rakúsko uviedlo platby vo výške […] EUR ročne, — platby na bezpečnostné účely príslušným rakúskym orgánom verejnej moci: zohľadnil sa bezpečnostný poplatok vo výške […] EUR ročne, keďže v dohode medzi spoločnosťami KFBG a HLX bolo stanovené, že spoločnosť KFBG musí tento poplatok zaplatiť. Podobne sa zohľadnil aj poplatok vo výške […] EUR ročne za spoločnosť Austro Control, keďže podľa dohody ho musela spoločnosť KFBG zaplatiť, — prírastkové prevádzkové náklady vyplývajúce z očakávanej prírastkovej dopravy počas trvania dohody: […] EUR za ďalšiu rotáciu a za tonu MTOW a […] EUR za ďalšieho odlietajúceho cestujúceho. Rakúsko vyhlásilo, že tieto dve hodnoty sú najlepšími odhadmi daných hodnôt, ktoré možno stanoviť za odhad ex ante súkromného subjektu v trhovom hospodárstve v čase podpísania dohôd. Tieto hodnoty sa odvodzujú zo systému nákladového účtovníctva zavedeného od roku 2002 (BAB 2002), ktorý obsahoval faktory nákladov na sadzbu za pristátie, sadzbu za cestujúceho, ako aj poplatok za obsluhu na odbavovacej ploche. Zo systému nákladového účtovníctva BAB 2002 vyplynuli podrobné informácie o odlišných primárnych nákladoch, sekundárnych nákladoch a režijných nákladoch, ktoré sa pripočítali k celkovým nákladom. Rakúsko podrobne vysvetlilo metódu postupu, na základe ktorej spoločnosť KFBG odvodila prírastkové náklady od niektorých pozícií primárnych nákladov. f) Rakúsko vyhlásilo, že spoločnosť KFBG v auguste 2003 neočakávala nijaké prírastkové investičné náklady v dôsledku dodatočnej dopravy. Letisko KLU malo v danom čase výraznú voľnú kapacitu a na jej využitie bola určená dodatočná doprava. Terminál letiska KLU mal celkovú kapacitu 600 000 cestujúcich ročne a do konca roka 2002 ho využilo približne 220 000 cestujúcich. Očakávaná prírastková doprava v objeme 103 000 cestujúcich by si preto nevyžadovala nijaké investície, keďže existujúci terminál by bol schopný prírastkovú dopravu zvládnuť. g) Diskontná sadzba, ktorú použila spoločnosť KFBG, vychádzala z diskontnej sadzby 8 %, ktorú využívalo a uverejnilo letisko vo Viedni a ktorú spoločnosť KFBG bežne používala vo svojich finančných výpočtoch.